Μία επιλογή που, αναμφισβήτητα, θα σηκώσει σκόνη έκανε ο Πρωθυπουργός κ. Αλέξης Τσίπρας επιλέγοντας την απελθούσα πρόεδρο του Αρείου Πάγου Βασιλική Θάνου – Χριστοφίλου ως άμισθη Προϊσταμένη του Νομικού Γραφείου της Γενικής Γραμματείας Πρωθυπουργού.

Η ανακοίνωση του Μεγάρου Μαξίμου προκάλεσε αίσθηση καθώς η κ. Θάνου ολοκλήρωσε την θητεία της ως Πρόεδρος του Αρείου Πάγου την 30η Ιουνίου και, μόλις 10 ημέρες αργότερα, τοποθετείται στο Γραφείο του Πρωθυπουργού.

Αξίζει, δε, να σημειωθεί ότι η κ. Θάνου διετέλεσε και Πρωθυπουργός της χώρας, το καλοκαίρι του 2015 και μέχρι τις εκλογές του Σεπτεμβρίου του ίδιου έτους.

Η ε.τ. Πρόεδρος του Α.Π. είχε, κατά το παρελθόν, προκαλέσει ένταση και στο εσωτερικό του δικαστικού σώματος, μεταξύ άλλων και με την εκπεφρασμένη βούλησή της να παραταθεί η θητεία της και πέραν των συνταγματικά προβλεπόμενων ορίων.

Η κ. Θάνου εισήλθε στο Δικαστικό Σώμα το 1975 και προήχθη σε Πρόεδρο Πρωτοδικών το 1992, σε εφέτη το 1996 και σε Πρόεδρο Εφετών το 2005.

Μετά την προαγωγή της σε Αρεοπαγίτη , από το 2008 μέχρι το 2014 υπηρέτησε στο Δ’ Πολιτικό Τμήμα του Αρείου Πάγου. Το 2014 προήχθη σε Αντιπρόεδρο του Αρείου Πάγου και προήδρευσε του ίδιου αυτού τμήματος, ενώ την 1η Ιουλίου του 2015 ανέλαβε την Προεδρία του Αρείου Πάγου.